Mazda herroep duisende motorsMazda (Foto: Mazda) Die motorvervaardiger Mazda het Maandagoggend aangekondig dat hy duisende motors gaan herroep weens ŉ fout met die lugsakke in drie van sy modelle. Dié vervaardiger het gesê dat alle Mazda 2, Mazda 6 en RX-8-modelle wat sedert 2003 vervaardig is en met die enjinnommers (of VIN-nommer) “MM6DE”, “JM6GG” en “JMZSE” begin, ŉ moontlike fout met hul lugsakke kan hê wat nie reg ontplooi nie. Dié meganiese fout kan glo nié die lewe van ŉ bestuurder ten tye van ŉ ongeluk beskerm nie omdat die meganiese fout die lugsak kan laat ontplof eerder as om beskerming te bied. Mazda het gesê dié herroeping raak duisende modelle in Suid-Afrika. Die vervaardiger, wat in 2015 ook die Mazda-6 herroep het weens dieselfde probleem, het egter gesê geen van dié lugsakprobleme is tot dusver nog in ŉ model opgespoor nie. Hy het egter beklemtoon dat dit belangrik is om steeds dié spesifieke modelle na ŉ Mazda-handelaar te neem om te verseker dat die motors nié die probleem het nie. Mazda maak gebruik van Takata-lugsakke. Dit is nie die eerste keer dat lugsakke van dié vervaardiger probleme in voertuie veroorsaak nie. Ander motorvervaardigers soos Toyota het ook al modelle herroep weens lugsakprobleme. Vir meer inligting oor die herroeping of vir handelaars in jou area, lees die verklaring op Mazda se webwerf.